נשיא תוניסיה, באג'י קאיד א-סבסי, אמר הלילה (ראשון) בנאום לרגל השנה האזרחית החדשה כי ישנן הוכחות לכך ש"ידיים זרות" היו מעורבות בחיסולו של מהנדס המל"טים ואיש חמאס מוחמד א-זווארי בחודש שעבר - וכי ייתכן שישראל אחראית לכך. עוד אמר כי חקירת ההתנקשות נמשכת בידי משרדי הפנים והביטחון.
בזרוע הצבאית של חמאס ובחיזבאללה, כמו גם בכלי תקשורת מקומיים, האשימו את המוסד בחיסולו של א-זווארי, ואמרו כי רק לישראל יש אינטרס בכך. מהנדס המל"טים גם שקד על פיתוח צוללות זעירות בשליטה מרחוק ובשבוע שעבר הציגה הטלוויזיה בתוניסיה את פיתוחיו האחרונים.
בשבוע שעבר אמר השייח חסן עז א-דין, הממונה מטעם חיזבאללה על היחסים עם מדינות ערב, כי שוחח טלפונית עם משפחתו של המהנדס. הוא בירך אותו וכינה אותו "שהיד" של הארגון ושל האסלאם. בשיחה עם אמו של א-זווארי הוא הדגיש כי חיזבאללה מגנה את החיסול, ואמר שישראל היא הנושאת באחריות וכי "טביעות אצבעותיה ניכרות בפשע הזה". כמו כן, הדגיש עז א-דין את חשיבות התנגדות בדרכי ג'יהאד בהמשך הלחימה נגד ישראל, ועריכתה "בכל מחיר".
חיזבאללה גינה את חיסול המהנדס: "טביעות האצבעות של ישראל על הפשע"